**1. A feladat az ókori görög valláshoz kapcsolódik.**

**Melyik olümposzi istenről szólnak az alábbi szövegek?** *Válassza ki a felsorolásból és írja a*

*megfelelő isten nevét a kipontozott helyre!* (Elemenként 0,5 pont.)

Olümposzi istenek: Aphrodité, Apollón, Árész, Artemisz, Démétér, Dionüszosz,

Héphaisztosz, Héra, Hermész, Pallasz Athéné, Poszeidón, Zeusz

**a)** „Büszke […], a nagy istent zengem e dalban,

föld rendítőjét meg a meddő tengeri árét,

őt, akié az egész tenger, s Helikón, s a nagy Aigai.

Földrázó, kettős tisztet kaptál te az égtől,

hogy lovakat szelidíts és hogy megmentsd a hajókat.

Üdvözlégy, boldog, földtartó, kékhaju isten,

légy a hajósoknak jószívű megsegítője.”

(*Homéroszi himnusz*) ………………………………………

**b)** „[…], a dicső istennőt, kezdem énekelni,

a bagolyszeműt, kinél bőségben van a meggondolt tanács

és meglágyíthatatlan a szíve, a tiszteletre méltó szüzet,

a városvédőt, az erőset, Tritogeneiát, aki magának a

meggondoltságot adó […] felséges fejéből született,

és mindjárt vele volt harci fegyverzete, aranyból, ragyogva;

megdöbbenve nézték a halhatatlan istenek.”

(*Homéroszi himnusz*) ………………………………………

**c)** „Rajta, no, próbáljátok meg, lássátok is együtt,

egy nagy aranyláncot függesszetek itt le az égről,

istenek, istennők, s mind csimpaszkodjatok abba:

s még így sem fogjátok tudni lehúzni a földre

[…] legfőbb hadurat bármily hosszan huzakodtok:

míg azután, ha magam vágynálak húzni magasba,

fölhúználak a földdel is én, tengerrel is együtt:

és az Olümposz csúcsa köré kötném ama láncot,

és az egész mindenség fönt csünghetne a légben.

Ennyire több vagyok én istennél s emberi népnél.”

(*Homérosz: Iliász*) ………………………………………

**d)** „mert fiu jött a világra, ravasz, nyájasszavu csalfa;

nyájhajtó tolvaj, rabló, álmok vezetője,

éjszaka is figyelő, kapukon beleső, ki csodákat

volt hivatott hamarost cselekedni az égilakók közt.

Hajnalban született, délben pengette a lantot

s este, a hó negyedik napján, amikor született, a

[…] barmait elhajtotta.”

(*Homéroszi himnusz*) ………………………………………

**e)** „Messzelövő és ezüstíjjas, aranyoshajú […]

szentélyétől a szót így küldötte nekünk.

Hallgassátok […], s Püthóból ti vigyétek

isteni jóslatigém és teljes szavaim!”

(*Diodórosz: Történeti könyvtár*) ………………………………………

**f)** „[…] Zephürosz nedves szele vitte

hullámos , zúgó vizén át Küprosz szigetére

lágy habokon. S az aranyszalagos Hórák befogadták

örvendezve, felöltöztették égi ruhába,

szépenfont koszorút, aranyéket téve fejére,

átfúrt cimpájába pedig viruló függőket

rézből s drága aranyból, gyengédívű nyakára

s hószinü mellére aranyló láncokat adtak,”

(*Homéroszi himnusz*) ………………………………………

Megoldás

**1. Görög vallás (Elemenként 0,5 pont, összesen 3 pont.)**

**a)** Poszeidón **b)** (Pallasz) Athéné **c)** Zeusz **d)** Hermész **e)** Apolló(n) **f)** Aphrodité